Toshkent davlat texnika universiteti faoliyatini yanada takomillashtirish chora-tadbirlari to‘g‘risida

Sanoatning bazaviy tarmoqlarini modernizatsiyalash va diversifikatsiyalashning o‘rta va uzoq muddatli strategik dasturlari samarali amalga oshirilishini ta’minlay oladigan yuqori malakali mutaxassislar tayyorlash darajasini tubdan oshirish, muhandislik ta’limi rivojining jahon tajribasini hisobga olgan holda kadrlar tayyorlashni tashkil etishni yanada takomillashtirish va sifatini yaxshilash, shuningdek buning uchun zarur zamonaviy moddiy-texnika bazasini yaratish maqsadida:
 1. O‘zbekiston Respublikasi Oliy va o‘rta maxsus ta’lim vazirligi, Iqtisodiyot vazirligi, Moliya vazirligi va Fanlar akademiyasining Abu Rayhon Beruniy nomidagi Toshkent davlat texnika universiteti (keyingi o‘rinlarda — TDTU)ni TDTU hamda O‘zbekiston Respublikasi Fanlar akademiyasining Ion-plazma va lazer texnologiyalari instituti negizida qayta tashkil etish to‘g‘risidagi taklifi qabul qilinsin.
 2. Quyidagilar Islom Karimov nomidagi Toshkent davlat texnika universiteti faoliyatining asosiy vazifalari etib belgilansin:
 mashinasozlik, energetika, muhandislik geologiyasi va konchilik ishi, elektronika va asbobsozlik, muhandislik intellektual tizimlari sohasida yuqori malakali mutaxassislarni xalqaro standartlar darajasida sifatli tayyorlash, qayta tayyorlash va malakasini oshirishni ta’minlash;
 iqtisodiyot tarmoqlarini rivojlantirishning ilmiy-texnologik vazifalarini hal etishga, ilg‘or xorijiy texnologiyalarni sinab ko‘rish va joriy etishga yo‘naltirilgan amaliy ilmiy tadqiqotlar va ishlanmalarni amalga oshirish;
 chet mamlakatlar ta’lim muassasalarining tajribasini va mamlakat iqtisodiyoti talab-ehtiyojlarini hisobga olgan holda tegishli muhandislik-texnik va ishlab chiqarish yo‘nalishlari hamda mutaxassisliklar bo‘yicha davlat ta’lim standartlari, o‘quv rejalari va dasturlarini, ilmiy-uslubiy adabiyotlarni ishlab chiqish;
 qo‘shma ilmiy loyihalarni amalga oshirish, ilmiy-ta’lim jarayoniga chet ellik mutaxassislarni jalb etish maqsadida yetakchi xorijiy texnika oliy ta’lim muassasalari va ilmiy markazlari bilan hamkorlik aloqalarini rivojlantirish.
 Belgilab qo‘yilsinki, TDTU respublikaning muhandislik-texnika yo‘nalishlari bo‘yicha oliy ma’lumotli kadrlar tayyorlash sohasidagi bazaviy oliy ta’lim muassasasi hisoblanadi.
 4. O‘zbekiston Respublikasi Oliy va o‘rta maxsus ta’lim vazirligi:
 TDTU bilan birgalikda 2016-yilning 1-avgustiga qadar TDTUning yangilangan tashkiliy tuzilmasiga muvofiq uning fakultetlari va kafedralarini qayta tashkil etish bo‘yicha zarur chora-tadbirlar kompleksini amalga oshirsin, shuningdek yangi tashkil etilayotgan Muhandislik tizimlari fakulteti hamda Muhandislik-fizika fakultetini yuqori malakali professor-o‘qituvchilar bilan to‘liq ta’minlasin;
 O‘zbekiston Respublikasi Iqtisodiyot vazirligi, Moliya vazirligi va “O‘zbekneftgaz” MXK bilan birgalikda bir oy muddatda TDTU Neft va gaz fakulteti talabalari kontingentini I.M.Gubkin nomidagi Rossiya neft va gaz davlat universitetining Toshkent shahridagi filialiga o‘tkazish to‘g‘risidagi qaror loyihasini Vazirlar Mahkamasiga taqdim etsin;
 yangi tashkil etilayotgan Muhandislik tizimlari fakultetini TDTUning Neft va gaz fakulteti binosiga joylashtirsin, binoni rekonstruksiya qilish ishlari oliy texnika ta’lim muassasalari uchun nazarda tutilgan xalqaro standartlarni hisobga olgan holda 2016/2017 o‘quv yili boshlanishigacha nihoyasiga yetkazilishini ta’minlasin.
 5. O‘zbekiston Respublikasi Fanlar akademiyasi, Moliya vazirligi, Oliy va o‘rta maxsus ta’lim vazirligi, Iqtisodiyot vazirligining Fanlar akademiyasining Ion-plazma va lazer texnologiyalari institutini hamda uning huzuridagi Ixtisoslashtirilgan konstruktorlik-texnologiya byurosini tugatish to‘g‘risidagi taklifi qabul qilinsin.
 6. Tugatilayotgan Ion-plazma va lazer texnologiyalari institutining ilmiy va muhandis xodimlarini attestatsiyadan o‘tkazish uchun 2-ilovaga* muvofiq tarkibda attestatsiya komissiyasi tuzilsin, malakali mutaxassislar TDTUning yangidan va qaytadan tashkil etilayotgan fakultetlariga, yo‘nalishlar bo‘yicha kafedralari va laboratoriyalariga ishga qabul qilinsin.
 7. O‘zbekiston Respublikasi Vazirlar Mahkamasi respublika Fanlar akademiyasi, Vazirlar Mahkamasi huzuridagi Fan va texnologiyalarni rivojlantirishni muvofiqlashtirish qo‘mitasi hamda Oliy va o‘rta maxsus ta’lim vazirligi ishtirokida bir oy muddatda Ion- plazma va lazer texnologiyalari institutining ilmiy-texnikaviy loyihalari, konstruktorlik-texnologiya ishlanmalari, uskunalari hamda boshqa mol-mulkining zarurligi va saqlab qolishning maqsadga muvofiqligini aniqlash uchun ularni to‘liq inventarizatsiyadan o‘tkazsin, zamonaviy uskunalar TDTU Muhandislik-fizika fakultetining yangi tashkil etilayotgan laboratoriyalariga topshirilsin.
 8. O‘zbekiston Respublikasining Xususiylashtirish, monopoliyadan chiqarish va raqobatni rivojlantirish davlat qo‘mitasi, Fanlar akademiyasi, Oliy va o‘rta maxsus ta’lim vazirligi, “O‘zbekneftgaz” MXK bir oy muddatda Ion-plazma va lazer texnologiyalari institutining:
 Toshkent shahar, Do‘rmon yo‘li ko‘chasi, 28 manzilidagi binosi O‘zbekiston Respublikasi Fanlar akademiyasi balansidan I.M.Gubkin nomidagi Rossiya neft va gaz davlat universitetining Toshkent shahridagi filialini kengaytirish uchun “O‘zbekneftgaz” MXK balansiga bepul asosda, tasarruf etish huquqisiz qabul qilinishi-topshirilishini ta’minlasin.
 9. O‘zbekiston Respublikasi Oliy va o‘rta maxsus ta’lim vazirligi TDTU bilan birgalikda:
 bir oy muddatda TDTUning yangilangan nizomini tasdiqlasin;
 TDTU xodimlari sonini belgilangan tartibda tasdiqlangan yangi tashkiliy tuzilmaga muvofiq holga keltirsin.
 10. O‘zbekiston Respublikasi Moliya vazirligi mazkur qarordan kelib chiqqan holda O‘zbekiston Respublikasining 2016-yilgi respublika budjeti xarajatlari parametrlariga zarur o‘zgartishlar kiritsin.
 11. O‘zbekiston Respublikasi Mehnat vazirligi Oliy va o‘rta maxsus ta’lim vazirligi bilan birgalikda Fanlar akademiyasining tugatilayotgan Ion-plazma va lazer texnologiyalari institutining bo‘shayotgan xodimlarini belgilangan tartibda ish bilan ta’minlash choralarini ko‘rsin.
 12. O‘zbekiston Respublikasi Vazirlar Mahkamasining “Toshkent davlat texnika universitetida kadrlar tayyorlash tarkibini takomillashtirish to‘g‘risida” 2008-yil 18-iyundagi 134-sonli qarorining (O‘zbekiston Respublikasi qonun hujjatlari to‘plami, 2008-yil, 24-25- sonlar, 227-modda) 2, 3 va 8-bandlari, shuningdek uning 1-ilovasi o‘z kuchini yo‘qotgan deb hisoblansin.
 13. Mazkur qarorning ijrosini nazorat qilish O‘zbekiston Respublikasi Bosh vazirining birinchi o‘rinbosari R. Azimov va O‘zbekiston Respublikasi Bosh vazirining o‘rinbosari B. Xodiyev zimmasiga yuklansin.